Nr. ........../.....................2020

**REFERAT DE APROBARE**

**a**

**Ghidului de finanțare a Programului privind reducerea emisiilor de gaze cu efect de seră în transporturi, prin promovarea infrastructurii pentru vehiculele de transport rutier nepoluant din punct de vedere energetic: staţii de reîncărcare pentru vehicule electrice în municipii, altele decât municipii reședință de județ, localități declarate stațiuni turistice și localități aferente zonelor metropolitane ale municipiilor reședință de județ/Municipiului București**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a proiectului de ordin pentru aprobarea *Ghidului de finanțare* *a Programului privind reducerea emisiilor de gaze cu efect de seră în transporturi, prin promovarea infrastructurii pentru vehiculele de transport rutier nepoluant din punct de vedere energetic: staţii de reîncărcare pentru vehicule electrice în municipii, altele decât municipii reședință de județ, localități declarate stațiuni turistice și localități aferente zonelor metropolitane ale municipiilor reședință de județ/Municipiului București.*

Baza legală a proiectului de ordin supus aprobării o constituie prevederile art. 12 alin. (4) din *Ordonanța de urgență a Guvernului nr. 115/2011 privind stabilirea cadrului instituțional și autorizarea Guvernului, prin Ministerul Finanțelor Publice, de a scoate la licitație certificatele de emisii de gaze cu efect de seră atribuite Romaniei la nivelul Uniunii Europene, aprobată prin Legea nr. 163/2012, cu modificările și completările ulterioare.* Potrivit art. 12 alin. (4) din actul normativ menționat, *”(4) Categoriile de beneficiari şi metodologia de finanţare care prevede analiza, selectarea, aprobarea, implementarea şi monitorizarea proiectelor prevăzute la alin. (1) se stabilesc prin ghidul de finanţare aferent fiecărui program, aprobat prin ordin al ministrului autorităţii publice centrale pentru protecţia mediului*.”

Ghidul conţine dispoziţii privind scopul, obiectivul şi indicatorii de performanţă ai Programului, eligibilitatea solicitantului finanţării, a proiectului propus şi a cheltuielilor acestuia, condiţiile şi termenele de analiză, evaluare, selectare, aprobare, implementare, decontare și monitorizare a proiectului propus.

Obiectivul Programului îl reprezintă dezvoltarea infrastructurii de alimentare a vehiculelor cu energie electrică, iar scopul acestuia este îmbunătățirea calității mediului prin reducerea emisiilor de gaze cu efect de seră prin stimularea utilizării vehiculelor electrice. Programul vizează dezvoltarea transportului ecologic

Finanţarea Programului se realizează din veniturile rezultate din vânzarea certificatelor de emisii de gaze cu efect de seră încasate la Fondul pentru mediu în limita creditelor de angajament şi bugetare prevăzute cu această destinaţie prin bugetul anual al Fondului pentru mediu, aprobat conform legii.

Finanţarea se acordă în procent de maximum 98% din cheltuielile eligibile şi în limita sumelor ce pot fi acordate pentru fiecare categorie de solicitanţi, după cum urmează:

a) municipii altele decât cele reședință de județ – maximum 1.500.000 lei;

b) localități declarate stațiuni turistice de interes național – maximum 1.500.000 lei;

c) localități declarate stațiuni turistice de interes local – maximum 1.000.000 lei;

d) localități din zone metropolitane ale municipiilor reședință de județ/Municipiului București – maximum 1.000.000 lei.

Suma maximă finanţată de Autoritate pentru instalarea unei stații de reîncărcare este de 190.000 lei, valoare ce reprezintă 98% din totalitatea cheltuielilor eligibile.

Prin Program se finanţează stațiile de reîncărcare formate din minimum 2 puncte de reîncărcare, alimentate de același punct de livrare din rețeaua publică de distribuție, din care 1 punct de reîncărcare permite încărcarea multistandard în curent continuu, la o putere ≥ 50 kW și 1 punct de reîncărcare permite încărcarea în curent alternativ la o putere ≥22 kW a vehiculelor electrice. Stația de reîncărcare va permite încărcarea simultană la puterile declarate.

Sunt eligibili pentru a participa în cadrul Programului următorii solicitanți: unitățile administrativ teritoriale - municipii, altele decât cele reședință de județ, localități declarate statiuni turistice și localități aferente zonelor metropolitane ale municipiilor reședință de județ/Municipiului București.

Pentru motivele invocate, vă rugăm să aprobați ***Ordinul pentru aprobarea Ghidului de finanțare a Programului privind reducerea emisiilor de gaze cu efect de seră în transporturi, prin promovarea infrastructurii pentru vehiculele de transport rutier nepoluant din punct de vedere energetic: staţii de reîncărcare pentru vehicule electrice în municipii, altele decât municipii reședință de județ, localități declarate stațiuni turistice și localități aferente zonelor metropolitane ale municipiilor reședință de județ/Municipiului București.***

**PREȘEDINTE,**

**Dan-Cătălin VATAMANU**

Director Direcția Juridică,

Emilia Pavel

Șef Serviciul Analiză și Avizare DJ,

Andreea Coman